  Майя Бывальцева Вуоно арнянуналэ, 10-тӥ куарусёнэ, шаерамы улӥсьёс Удмуртилы тӧроез но Кун Кенеше депутатъёсты быръёзы. Элькун парламентлэн куатетӥ ӧтчамаз калыкен быръемъёслэн лыдзы ичигес луоз — 90 интые 60 кельтэмын, витетӥ ӧтчамысь депутатъёс сыӵе пумкылъян кутӥзы 2016-тӥ арын 29-тӥ шуркынмонэ, Удмурт Элькунлэсь катсэ 2017-тӥ арын юнматӥзы. Кун Кенеше 30 депутатъёс одӥг мандатъем округъёсъя быръемын луозы, эшшо 60-эз — партиослэн лыдметъёссыя. Улосвыл парламентэ быръёнъёсы куать партиос пырисько. Соослэн списокъёсазы 408 кандидат. Кун Кенешлэн витетӥ ӧтчамаз пыремын 4 партиос — «Единая Россия», «КПРФ», «ЛДПР» но «Справедливая Россия». Ваньзылэн элькун парламентын фракциоссы кылдытэмын. Тужгес бадӟымез соос пӧлысь — «Единая Россия». Со али ужась 86 депутатъёс полысь 66-сэ огазея. Удмуртиен кивалтон понна вить кандидатъёс вожвылъясько: улосвыл тӧролэсь ужзэ огдырлы быдэсъясь Александр Бречалов («Единая Россия»), Тимур Ягафаров (ЛДПР), Владимир Бодров (КПРФ), Фарид Юнусов («Справедливая Россия») но Андрей Иванов (КПСС). Быръёнъёсъя участокъёс арнянуналэ 8 часын усьтӥськозы, ужалозы 20 часозь. «Удмуртиысь Кун Кенеше быръёнъёс-2017» но «Удмуртилы тӧроез быръёнъёс-2017» сярысь иворъёс Тегъёс: Ижкар быръёнъёс Удмуртия КунКенеш  